Φίλες και Φίλοι

Ο Δήμος Κω , εδώ και 4 χρόνια, καθιέρωσε αυτή την εκδήλωση που έχει γίνει πλέον θεσμός.

Τιμούμε τα παιδιά της Κω που πέτυχαν την εισαγωγή τους στα Πανεπιστήμια και τα ΤΕΙ.

Είναι μια ηθική επιβράβευση , μια οφειλόμενη τιμή στις προσπάθειες αυτής της γενιάς να κυνηγάει τα όνειρά της , στην πιο δύσκολη εποχή για τη χώρα.

Οι μεγάλοι πρωταγωνιστές της σημερινής βραδιάς είναι αυτά τα νέα παιδιά.

Είναι δεδομένο όμως ότι υπάρχουν και αφανείς πρωταγωνιστές, όπως οι γονείς αλλά και η οικογένεια.

Οι ακατάλυτοι δεσμοί, που εξακολουθούν να υπάρχουν σήμερα στην Ελληνική Οικογένεια, αποτελούν και έναν από τους παράγοντες της επιτυχίας αυτών των παιδιών αλλά και των αντοχών της Ελληνικής κοινωνίας.

Βραβεύουμε σήμερα για πέμπτη χρονιά τους μαθητές της Κω, που είναι πλέον φοιτητές και πέτυχαν την εισαγωγή τους στην Τριτοβάθμια Εκπαίδευση.

Όλα αυτά τα παιδιά είναι παιδιά της Κω.

Έτσι τους νιώθουμε.

Έτσι σας νιώθουμε.

Είναι το μέλλον της Κω και απευθυνόμενος σε αυτά τα παιδιά θέλω να τους πω να μην ξεχάσουν ποτέ τον τόπο τους.

Όσο ψηλά και αν φτάσουν , όσο μακριά και αν πάνε, να κοιτάζουν πάντα πίσω τους για να βλέπουν την Κω αλλά και τους δικούς τους ανθρώπους.

Αυτούς με τους οποίους μοιράστηκαν το ίδιο όνειρο και την ίδια αγωνία της προσπάθειας για την εισαγωγή τους στα Πανεπιστήμια.

Ο τόπος αυτός, το νησί μας, έχει ανάγκη τη νέα γενιά.

Έχει ανάγκη τους νέους ανθρώπους, αυτοί θα πάρουν από το χέρι την Κω και θα την οδηγήσουν στην επόμενη μέρα.

Η Κως είναι οι άνθρωποι που ζουν σε αυτήν, οι άνθρωποι που έχουν ως σημείο αναφοράς αυτό το νησί και είναι υπερήφανοι για αυτό.

Το ίδιο υπερήφανοι πρέπει να είστε και εσείς για το νησί μας.

Να λέτε με χαρά και υπερηφάνεια: είμαι από την Κω.

Φίλες και Φίλοι

Η ηθική αυτή επιβράβευση που αποδίδει σήμερα ο Δήμος Κω σε αυτά τα νέα παιδιά είναι μια συμβολική όσο και ουσιαστική κίνηση.

Δεν περιοριστήκαμε όμως μόνο σε αυτήν. Πριν από λίγο καιρό νέα παιδιά και μαθητές των σχολείων της Κω αλλά και φοιτητές από την Κω, βραβεύτηκαν στο διαγωνισμό καινοτομίας της ΚΕΔΕ για τις έξυπνες πόλεις, που συμμετείχαν με τη στήριξη του Δήμου μας.

Ήταν παιδιά από το 1ο Γυμνάσιο Κω και το Γυμνάσιο Ζηπαρίου , που παρουσίασαν τις καινοτόμες ιδέες τους και κατέκτησαν την 5η και 6η θέση αντίστοιχα ανάμεσα σε σχολεία από όλη την Ελλάδα.

Ήταν παιδιά από το ΕΠΑΛ αλλά και φοιτητές από το νησί μας.

Παρουσίασαν πρωτόγνωρες και πρωτοποριακές ιδέες που στηρίζονται στην καινοτομία, όπως:

-η αξιοποίηση του πιεζοηλεκτρισμού στους ποδηλατοδρόμους της πόλης μας.

-ο αυτοματοποιημένος μετρητής θορύβου στην πόλη.

-εφαρμογή που καταγράφει στοιχεία της καθαρότητας των θαλάσσιων υδάτων της μαρίνας.

-τουριστικό ψηφιακό οδηγό.

Όλα αυτά αποδεικνύουν ότι η Κως διαθέτει ένα πλούσιο ανθρώπινο δυναμικό, διαθέτει μια νέα γενιά πολύ καλύτερη από τη δική μας.

Μια γενιά που αναζητεί έναν ανοιχτό δρόμο να για να ξεδιπλώσει τα όνειρα και τις δυνατότητες της.

Το δικό μας χρέος είναι να κρατάμε ανοιχτό αυτό το δρόμο.

Θέλω να συγχαρώ, από καρδιάς, όλα τα παιδιά που πέτυχαν την εισαγωγή τους στα ΑΕΙ και στα ΤΕΙ.

Να πω σε κάθε νέα και σε κάθε νέο φοιτητή, να συνεχίσουν να κυνηγούν τα όνειρά τους.

Να ζουν, να διασκεδάζουν, να ερωτεύονται, να διεκδικούν, να αμφισβητούν αλλά να είναι και συνεπείς στις σπουδές τους.

Όσα παιδιά βραβεύτηκαν την πρώτη χρονιά που ξεκίνησε να γίνεται αυτή η γιορτή, σήμερα παίρνουν το πτυχίο τους.

Κάποια από αυτά τα παιδιά συνεχίζουν με μεταπτυχιακές σπουδές, κάποια άλλα προσπαθούν να μπουν στην αγορά εργασίας.

Με μεγάλες δυσκολίες είναι η αλήθεια.

Η δύναμη όμως των νέων ανθρώπων είναι ανυπέρβλητη.

Τα νιάτα πάνε μαζί με τη δύναμη, το χαμόγελο και την αισιοδοξία.

Κρατήστε για πάντα στο πρόσωπό σας αυτό το χαμόγελο.

Αυτό το χαμόγελο θέλουμε να βλέπουμε όλοι, το χαμόγελο της επιτυχίας και της πίστης που ακολούθησε την εισαγωγή σας στα Πανεπιστήμια και τα ΤΕΙ.

Ένα χαμόγελο που το μοιράζονται μαζί σας και οι γονείς σας.

Ένα χαμόγελο και ένα φως που το έχει ανάγκη όλη η Κως.